夜泊牛口
作者：蘇軾
朝代：宋

paragraphs: 日落紅霧生，繫舟宿牛口。
居民偶相聚，三四依古柳。
負薪出深谷，見客喜且售。
煮蔬爲夜飧，安識肉與酒。
朔風吹茅屋，破壁見星斗。
兒女自咿嚘，亦足樂且久。
人生本無事，苦爲世味誘。
富貴耀吾前，貧賤獨難守。
誰知深山子，甘與麋鹿友。
置身落蠻荒，生意不自陋。
今予獨何者，汲汲强奔走。